AfriSake trek 'n nuwe baadjie aan - Solidariteit WêreldSolidariteit Wêreld
AfriSake trek 'n nuwe baadjie aan
Dinsdag, Julie 24th, 2018
Die sakeregte-waghond AfriSake het vandag met groot opwinding ʼn nuwe fase met uitgebreide strategieë bekendgestel. Gestig in 2011 deur vooraanstaande sakelui het AfriSake die afgelope sewe jaar gegroei tot ʼn primêre sakeregte-waghond in Suid-Afrika. Die organisasie het vandag meer as 12 000 lede landswyd – meer as enige Afrikaanse sake-organisasie ooit.
Volgens Piet le Roux, uitvoerende hoof van AfriSake, het die organisasie kritieke massa bereik: “Danksy die saadkapitaal van sy ondersteuners kan AfriSake nou sy strategie uitbrei – van sakeregte-waghond na selfstandige sakegemeenskap.”
Met hierdie verandering kom daar ook ʼn splinternuwe naam en handelsmerk. AfriSake sal voortaan bekendstaan as Sakeliga.
Piet le Roux, uitvoerende hoof van Sakeliga, klink ‘n glasie op die nuwe fase.
Le Roux verduidelik wat ʼn selfstandige sakegemeenskap is:
Dis ʼn gemeenskap waar sy lede bestand is teen slegte staatsinmenging. Om politieke risiko’s te versag.
Om te kan beding. Om die nodige gesag te hê in ʼn groter organisasie en sy lede. Om deel te wees van sakekamers en ander affiliasies, wat nie anders kan as om gerespekteer te word by ʼn tafel waar daar oor die beste pad vorentoe gepraat word nie.
Wanneer die regering ʼn onvermoë het, of waar daar enige gebrek is, waar sakegemeenskappe die inisiatief neem om selfregulering toe te pas. Om die institusionele infrastruktuur te ontwikkel waarmee sakelui selfstandig kan aanhou besigheid doen wanneer die staat nie sy taak verrig nie. Om self die bepalings van sukses te wees. Sakeliga saam met hul lede.
“Die organisatoriese kenmerke van Sakeliga op sy pad vorentoe sal dié wees van ʼn nasionale organisasie wat internasionale bande opsoek, maar wat nie sy plaaslike bande vergeet nie en daarom ʼn sterk netwerk van sakekamers vestig,” sê Le Roux.
Volgens Le Roux het die organisasie kritieke massa bereik: “Danksy die saadkapitaal van sy ondersteuners kan AfriSake nou sy strategie uitbrei – van sakeregte-waghond na sakegemeenskap.”
Die nuwe naam is afgelei uit die naam van die grootste sake-organisasie wat die wêreld nóg geken het, die Hanseliga. Le Roux beskryf dit soos volg: “Die Hanseliga was ʼn sakegemeenskap wat dieselfde drie oogmerke as ons gehad het en vir etlike eeue ʼn sleutelrol in die ekonomiese opbloei van Europa gespeel het. Dit het voorspoed en skoonheid geskep, nie net vir sy lede nie maar vir alle gemeenskappe waar sy lede ook al sake gedoen het. Dit het nie eenkant gestaan nie maar was wél selfstandig en kon daarom waarde toevoeg ongeag die eksterne politieke omgewing. Jy kan steeds die blywende invloed in die stede en streke waar die Hanseliga was sien: van kerke tot universiteite, van paaie tot hawens, van kuns tot handel. Dit dien as inspirasie vir ons.”
Die simboliek van die nuwe logo:
Die munt: Geld is een van die wonderlikste uitvindsels van ons tyd (om nie met Mammon, waar geld verafgod word, verwar te word nie.)
Drie pilare: Pilare word gesien as simbole van selfstandigheid. Hoekom drie? Dit verteenwoordig die drie elemente waarvoor hierdie sakegemeenskap staan: om staatsbestand en bedingend te wees, en om self ʼn sake-omgewing te skep.
Die ‘S’: Staan vir die nuwe naam, Sakeliga.
Le Roux het by die geleentheid ook sy dank uitgespreek teenoor AfriForum vir die burgerregte-organisasie se bystand sedert die totstandkoming van AfriSake.